*Egyesek azt mondták, hogy ez az, mások pedig azt, hogy nem, csak hasonlít hozzá. De ő kijelentette: „Én vagyok az.”* (Jn 9,9)

A találgatás ideje. Csak a hasonlóság a megdöbbentő vagy tényleg ő az, aki lát? A vak ember életében bekövetkezett változás – azaz hogy lát – oly mértékben hatott a környezetére, hogy választ kellett keresni.

Jézussal való találkozásunk ilyen mértékű változást eredményez, mert Ő a gyógyító, szabadító. Egy megrögzött alkoholista ilyen mértékű változása a környezetében ugyancsak beszédtéma lenne. Tegnapig a szokott állapotában volt, ma gyökeresen más. Tényleg ő az? Igen, ő az, csak közben találkozott Jézussal.

A teljes helyreállás lehetősége Jézus. Nincs számára lehetetlen helyzet és megoldásai gyökeres változást hoznak. Ismerünk eseteket, amikor ez egy pillanat alatt bekövetkezik, máskor hosszabb időre van szükség. De egy biztos: a változás gyökeres és látható. Ugye már megtapasztaltad! *Vadon Gyula*